Užmigo žemė
Užmigo žemė. Tik dangaus 
Negęsta akys sidabrinės, 
Ir sparnas miego malonaus 
Nemigdo tik jaunos krūtinės.

Neužmigdys naktis žvaigždės, 
Nenuramins širdis troškimų;
Dvasia ko ieško, kas atspės, 
Kai skęsta ji tarp atminimų!

Aušra saulėtekio nušvis, 
Ir užsimerks nakties šviesybės;
Neras tik atilsio širdis:
Viltis nežvelgs į jos gilybes!..

Maironis
Eilėraščiai